ત્રીજા મહિનાથી શરૂ કરવાની પ્રવૃત્તિમાં ખૂબ સંગીત સાંભળવું. ફિલ્મી ગીતો પણ ચાલે પરંતુ ઘોંઘાટિયું સંગીત નહીં. આજકાલના આઈટમ સોંગ તો નહીં જ ! તાજેતરમાં થયેલ સંશોધન મુજબ માતાના ઉદરમાં પાંગરી રહેલા શિશુમાં શીખવાની અને યાદ રાખવાની અદ્દભુત શક્તિનો વિકાસ થયો હોય છે. તે માતાની ભાષા, શબ્દપ્રયોગો, જુદા જુદા અવાજો અને સંગીત પારખી શકે છે. તેથી જ શ્લોકો, હળવું સંગીત, શાસ્ત્રીય સંગીત (ખાસ કરીને માલકૌંસ રાગ), સરસ મજાના સ્તવન, મમતા સભર શબ્દો, પ્રિય વાણી… વગેરેથી બાળકની વાણી, ભાષા, શબ્દભંડોળ સરસ અને વ્યવસ્થિત બનશે. ખાતરી રાખજો કે તમારું બાળક તોતડું કે તોછડું નહીં બને પણ મિતભાષી અને સૌમ્ય થશે. સંગીત સાથે વાંચન કરો. મેગેઝિન કરતાં પણ વીર બાળકોની વાર્તા, નટખટ કાનુડાની લીલા, કલ્પસૂત્ર કે ભગવાનનું કોઈ ચરિત્ર, શક્ય હોય તો સ્વામી વિવેદાનંદ જેવા મહાનપુરુષોનું જીવનચરિત્ર વાંચવું.